DA Den Europæiske Unions Tidende C 70/10

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 70/07)

Denne offentliggørelse giver ret til at gøre indsigelse mod ansøgningen om ændring i henhold til artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»IDIAZABAL«

EF-nr.: ES-PDO-0217-01160 — 20.9.2013

BGB ( ) BOB ( X )

1. Afsnit i varespecifikationen, som berøres af ændringen

—

☒

—

☒

—

☐

—

☒

—

☒

—

☐

—

☒

—

☒

—

☒

2. Type ændring(er)

—

☐

—

☒

—

☐

—

☐

3. Ændring(er)

3.1. Produktets betegnelse

Accenten over det andet »a« i betegnelsen »Idiazabal« slettes, så det stemmer overens med kommunens officielle navn. »Idiazabal« er en betegnelse på det baskiske sprog, euskera, som ikke gør brug af accenter.

3.2. Beskrivelse

Ostens maksimalvægt øges fra 3 kg til 3,5 kg. Minimumsvægten er fortsat 1 kg, men en tolerance på ± 10 % indarbejdes i dette mål. Højden er fortsat 8-12 cm, men en tolerance på 0,5 cm for såvel den maksimale som den minimale højde indføres.

Behovet for at hæve maksimumsgrænsen for produktets vægt samt for at overveje en tolerancetærskel for højde og minimumsvægt skyldes den traditionelle metode til fremstilling af osten. Helt konkret er det den manuelle udførsel af ostemassens æltning og efterfølgende udskæring, så den kan fyldes i forme, samt af komprimeringen forud for presningen, som vanskeliggør en nøjagtig forudsigelse af det færdige produkts vægt og højde.

Desuden kan vægten og højden aftage i løbet af ostens modning.

En detaljeret organoleptisk beskrivelse af produktets udseende, konsistens og samlede lugt- og smagsegenskaber tilføjes.

3.3. Bevis for oprindelse

I dette afsnit foretages en mere detaljeret udspecificering af de elementer, som beviser, at osten stammer fra fremstillingsområdet. I det første punkt beskrives registreringssystemet over producenter samt de krav, som alle de producenter, der deltager i fremstillingen af »Idiazabal«-osten, skal overholde: fåreavlere, mælkecentraler og ostefabrikanter. I det andet punkt beskrives det system, der sporer osten fra mælkeproduktionen, indtil osten er moden, og som garanterer produktets oprindelse.

3.4. Produktionsmetode

Råvaren til fremstilling af »Idiazabal«-osten er fuldstændig ubehandlet råmælk fra får af racerne »Latxa« og »Carranzana«. Standardiseringer eller ændringer af karakteristika ved råvaresammensætningen er aldrig blevet praktiseret i forbindelse med fremstillingen af »Idiazabal«-osten. På trods af at disse behandlingsformer grundet teknologiske fremskridt bliver stadig mere udbredte i mejeriindustrien, præciseres det, at de ikke er tilladt. For at bevare produktets kvalitet og dets naturlige særpræg udelukkes muligheden for anvendelse af enhver form for tilsætningsstoffer, som ikke er mælkesyre, lysozym, osteløbe og salt.

Hvad angår ostens produktionsbetingelser, er der klare retningslinjer for den fase, hvor ostevallen tappes af, og ostemassen bliver genopvarmet, selv om oplysningerne om varigheden af denne etape er blevet slettet, da det kun var tale om en vejledende værdi. Af samme årsag er oplysningerne om varigheden af presningen samt maksimums- og minimumsværdier for det anvendte tryk blevet slettet. Sådanne værdier kan generelt ikke konkretiseres, da de afhænger af adskillige forhold, såsom f.eks. pressernes egenskaber, ostens størrelse, den omgivende lufttemperatur og ostens pH-værdi på presningstidspunktet.

I overensstemmelse med restriktionerne for brug af tilsætningsstoffer fastslås det, at der kun må anvendes almindeligt salt til saltningen. Det betyder, at der ikke må anvendes tilsætningsstoffer, som bidrager til konservering af saltlagen, hvilket beror på et ønske om at bevare produktets naturlige karakter.

Årenes løb og et øget kendskab til ostefremstillingspraksis har gjort det muligt at konstatere, at det kan være uhensigtsmæssigt at fastsætte konkrete betingelser for lufttørringen. Behovet for lufttørring eller alternativt blot afdrypning samt dens varighed og temperaturforhold og luftfugtighed under denne afhænger af adskillige variabler, såsom årstiden, temperaturen i ostemejeriet ved presning, påfyldning af oste i modningsskabene osv. Derfor er lufttørringen blevet slettet fra de processer, der er kendetegnende for produktet.

Den øgede erfaring med brugen af skabe til modningen af osten (meget nyligt påbegyndt praksis på tidspunktet for udarbejdelsen af den oprindelige specifikation) har gjort det muligt at konkludere, at intervallet for lokalernes og skabenes temperatur og luftfugtighed var for vidtgående og unødigt restriktivt. Derfor er intervallet for relativ luftfugtighed blevet udvidet til 80 %-95 % og for temperaturen til 8 °C-14 °C.

Det udspecificeres, at røgningen, i de tilfælde hvor den finder sted, udelukkende må ske ved eksponering for røg, som stammer fra afbrænding af naturligt træ. På denne måde undgås f.eks. brugen af træ, der er behandlet med lak, som kan påvirke ostens sundhedsmæssige kvalitet.

3.5. Mærkning

Vareetiketterne og garantimærkerne beskrives mere detaljeret med henblik på at identificere såvel hele »Idiazabal«-oste som mindre stykker. Desuden tilføjes et nyt element, som skal garantere ostens ægthed og korrekte identificering: et serieinddelt kaseinmærke med en unik nummerering af hver ost.

Krav i nationale bestemmelser

Dette afsnit i varespecifikationen slettes i henhold til artikel 7 i forordning (EU) nr. 1151/2012.

3.6. Andet

Det præciseres, at udskæring og emballering skal ske i oprindelsesområdet af hensyn til kvalitet og sporbarhed i overensstemmelse med det, der er beskrevet i enhedsdokumentets stykke 3.6.

Desuden rettes følgende fejl i den oprindelige varespecifikation for den beskyttede oprindelsesbetegnelse »Idiazabal«:

I afsnittet om det geografiske område berigtiges en fejl i angivelsen af koordinaterne med henvisning til Greenwichmeridianen. Det geografiske område, hvor produktet bliver fremstillet og forarbejdet, ligger mellem koordinaterne 43° 27′ og 41° 54′ N og 1° 05′ og 3° 37′ V. Af den oprindelige varespecifikation fremgik fejlagtigt »Ø« (længdegrad øst).

I den sidste sætning i stk. 2, litra c), om tilknytning berigtiges udeladelsen af ordet »Latxa«, således at sætningen nu lyder som følger: »Det mediterranske fastlandsklima findes i Rioja, Álava, og Ribera, Navarra, et område med en begrænset udbredelse af Latxa-fåreavl.«

Derudover anvendes ordet »Latxa« i stedet for »Lacha«, som fremgik af den forrige varespecifikation, om en af de fåreracer, der producerer råvaren. Årsagen hertil er, at ordet »Latxa«, som er af baskisk afstamning, er denne fåreraces officielle navn, ifølge Catálogo Oficial de Razas de Ganado de España (den officielle fortegnelse over husdyr i Spanien) (bilag I til Real Decreto 2129/2008 af 26. december 2008 om det nationale program for bevaring, forbedring og fremme af husdyrracer).

I punkt F i varespecifikationen: »Myndigheder eller organer, der verificerer, at bestemmelserne i varespecifikationen er overholdt«,

foreslås følgende udformning:

»Verificeringen af, om bestemmelserne i denne varespecifikation for den beskyttede oprindelsesbetegnelse »Idiazabal« overholdes, påhviler Dirección General de la Industria Alimentaria del Ministerio de Agricultura, Alimentación y Medio Ambiente.«

Begrundelse: Den kompetente myndighed, som er blevet udpeget til at føre tilsyn, er Dirección General de la Industria Alimentaria del Ministerio de Agricultura, Alimentación y Medio Ambiente (landbrugs-, fødevare- og miljøministeriets generaldirektorat for fødevareindustrien).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»IDIAZABAL«

EF-nr.: ES-PDO-0217-01160 — 20.9.2013

BGB ( ) BOB ( X )

1. Betegnelse

»Idiazabal«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Idiazabal« er en ost, der er fremstillet udelukkende af råmælk fra får af racerne Latxa og Carranzana. Den laves af ukogt, presset masse, har en modningsperiode på mindst 60 dage, en minimumsvægt på 1 kg ± 10 %, en højde på 8-12 ± 0,5 cm, en diameter på 10-30 cm og kan være røget.

Den er cylinderformet og har en hård, glat og bleggul eller, hvis den er røget, brun skorpe. Ostens midte er ensartet, hvad angår farve og huller. Den kan variere fra elfenbensfarvet til strågul og har enkelte små huller i forskellige faconer. Den har en lidt elastisk og fast konsistens og er lettere grynet. Ostens lugt- og smagskvaliteter er kendetegnet ved en gennemtrængende lugt, som minder om fåremælk og osteløbe, og en afbalanceret smag og kraftig aroma med en svag antydning af skarphed, syre og, hvis den er røget, af røg. Den markante aroma varer ved længe efter, at osten er sunket.

Fedtindholdet må ikke være lavere end 45 % af tørstoffet, det samlede proteinindhold skal mindst være 25 % af tørstoffet, og sidstnævnte skal udgøre mindst 55 %. Produktets pH-værdi ligger mellem 4,9 og 5,5.

3.3. Råvarer (kun for forarbejdede produkter)

Råmælk fra får af racerne Latxa og Carranzana fra det afgrænsede geografiske område.

Anvendelse af tilsætningsstoffer, bortset fra mælkesyrekulturer, lysozym, osteløbe og salt, i mælken er ikke tilladt.

3.4. Foder (kun for produkter af animalsk oprindelse)

Græsning næsten hele året er den almindelige metode til fårehold af racerne Latxa og Carranzana, hvorved fåreflokken generelt flytter sig regelmæssigt mellem de lavtliggende områder i dalene og de højtliggende i bjergene alt efter årstiden. Da de praktisk taget hele tiden er ude i den frie natur, består fårenes ernæring grundlæggende af den spontane vegetation i skovene eller i maki om vinteren og på bjerggræsgangene om sommeren. Dog bliver de fodret med kraftfoder, når græsning er vanskelig eller visse fysiologiske tilstande tilråder det (laktation).

3.5. Specifikke etaper af produktionen, som skal finde sted i det afgrænsede geografiske område

Såvel mælkeproduktionen som forarbejdningen og modningen af ostene skal foretages i det afgrænsede geografiske område, hvorved alle fremstillingsstadier holdes inden for området.

3.6. Særlige regler vedrørende udskæring, rivning eller emballering osv.

»Idiazabal«-osten kan sælges som en hel ost eller i kileformede stykker.

Emballeringen af »Idiazabal«-osten, hel såvel som i stykker, foretages altid efter en modningsperiode på mindst 60 dage.

Udskæring af osten, undtaget når den er til detailsalg, samt emballeringen skal i påkommende fald foretages inden for det afgrænsede geografiske område grundet to omstændigheder.

For det første blottes mindst to sider af osten, så de ikke længere er beskyttet af skorpen, når denne skæres ud. For at sikre at »Idiazabal«-ostens organoleptiske egenskaber bevares, når den er skåret ud i stykker, er det nødvendigt, at emballeringen af de endelige stykker foretages hurtigt efter udskæring.

For det andet kan udskæringen medføre, at mærkerne, som garanterer produktets ægthed eller oprindelse, forsvinder eller ikke er synlige. For at undgå kompromittering af det udskårne produkts ægthed er det derfor nødvendigt, at udskæring og emballering foretages på oprindelsesstedet.

3.7. Specifikke mærkningsregler

»Idiazabal«-ostene skal være udstyret med de følgende tre identifikationsmærker:

— Et kaseinmærke forsynet med et serienummer, som fremstillingsvirksomheden skal skaffe og anbringe på det stadium, hvor osten formes og presses.

— De kommercielle etiketter, som sidder på osten, når den sælges på markedet, skal inkludere den beskyttede oprindelsesbetegnelses navn og logo.

— Mærkningen af de hele og udskårne oste vil blive foretaget på det registrerede ostemejeri i oprindelsesområdet, som har fremstillet og modnet osten, i henhold til national lovgivning.

— Ostene skal bære en kontroletiket med et serienummer for hver enhed, der er tilpasset størrelsen og udformningen på den ost, som det påtegner. Denne kontroletiket vil bære ordet »Idiazabal« og den beskyttede oprindelsesbetegnelses logo. Kontroletiketterne vil blive udstedt og kontrolleret af fremstillingsvirksomheden og vil være til rådighed for alle de producenter, som anmoder om dem og overholder varespecifikationen på ikke-diskriminerende vis.

4. Præcis afgrænsning af det geografiske område

Det geografiske område omfatter de naturlige områder for udbredelse af fåreracerne Latxa og Carranzana i Álava, Vizcaya, Guipúzcoa y Navarra undtagen de kommuner, som udgør Valle del Roncal. Området ligger i den nordlige del af Den Iberiske Halvø mellem koordinaterne 43° 27′ og 41° 54′ N og 1° 05′ og 3° 37′ V med henvisning til Greenwichmeridianen.

5. Tilknytning til det geografiske område

5.1. Det geografiske områdes egenart

Der findes spor, som påviser hyrdeaktivitet med racerne Latxa og Carranzana i området siden 2200 f.Kr. Racernes tilpasning til området igennem så mange år betyder, at det geografiske områdes egenart er bydende nødvendig for deres rette udvikling og brug. Fremstillingsområdet er en bjergrig egn, som er præget af uvejsomhed og et virvar af højder, som vanskeliggør transport, og som har bidraget til hyrdemetodernes beståen i mange dale og bjergkæder. Jorden er rig på baser og næringsstoffer, og bjergartens karakter samt tilstedeværelsen af karbonater i jorden mindsker udvaskningen af disse. Den er derfor fremragende til græsmarker. Områdets topografiske særpræg medfører en klimatisk mangfoldighed, som går fra atlantisk til mediterrant klima. Overgangszonerne er forårsaget af bjergryggens afspærrende virkning. Det hydrografiske net er vidtstrakt og rigt på grund af terrænets mangfoldighed og nedbørsmængden og er kendetegnet ved, at det breder sig over to bjergsider. Den cantabriske side opsamler vand fra Vizcaya, Guipúzcoa og dalene i det nordlige Álava og Navarra, mens den mediterrane side omfatter det centrale Álava og Navarra samt La Ribera. Hvad angår flora, befinder vi os blandt utallige naturlige enge og græsmarker. De fordelagtige klima- og jordbundsforhold har muliggjort udviklingen af plantearter, der trives i områder præget af høj fugtighed og i vådområder, og som er typiske for Baskerlandets og det nordlige Navarras kystklima.

5.2. Produktets egenart

»Idiazabal«-ostens sensoriske egenskaber er meget særprægede og skiller sig i høj grad ud fra andre oste. Disse kommer til udtryk i de mange smags- og lugtnuancer, som produktet tilbyder, samt konsistensens svage til middel elasticitet og kornethed og middel til høje fasthed. Ostene har en kraftig og vedvarende smag, og deres sansegrundlag, som består af den perfekte mælkeduftbalance mellem osteløbe og ristethed, suppleres med en uendelighed af sensoriske nuancer, som giver dem et ægte særpræg.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Mælkeproduktionens særlige egenskaber i forbindelse med forarbejdelsen af »Idiazabal«-osten skyldes grundlæggende anvendelsen af de godkendte racer hertil (Latxa og Carranzana). Disse fårs tilpasning til det afgrænsede geografiske område og det historiske forhold mellem omgivelser, får og hyrder skaber en ubrydelig sammenhæng, som i høj grad forklarer »Idiazabal«-ostens særlige egenskaber. Latxa og Carranzana er begge fåreracer til mælkeproduktion. De er meget plumpe, lever vildt og er profileret af den baskiske hyrdekultur samt deres udbredelsesområdes topografi og miljømæssige egenskaber.

Når alle disse egenskaber, som afhænger af de naturlige omgivelser og varierer efter tidspunktet på året, græsningsform, klima osv., kommer direkte til udtryk i »Idiazabal«-osten, skyldes det, at den fremstilles af råmælk, der ikke er blevet udsat for varmebehandling, som fjerner eller svækker de sensoriske nuancer, men som er frembragt i overensstemmelse med områdets historiske tradition.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

http://www.magrama.gob.es/es/alimentacion/temas/calidad-agroalimentaria/PLIEGO_incluidas_modif_Idi_v6-5-14_tcm7-326642.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.